Richard Mdluli nie in hof weens swak gesondheid | Maroela Media
Richard Mdluli. (Argieffoto)
Richard Mdluli, voormalige hoof van misdaadintelligensie by die polisie, het nié Dinsdag saam met sy medebeskuldigdes in die Pretoriase handelsmisdaadhof verskyn op aanklagte van bedrog, diefstal en korrupsie nie.
Dít weens swak gesondheid.
Mdluli dien tans vyf jaar tronkstraf uit nadat hy en Mthembeni Mthunzi vroeër skuldig bevind is op twee aanklagte van ontvoering, twee aanklagte van aanranding en twee aanklagte van ernstige aanranding.
Mdluli was egter veronderstel om vandag in 'n afsonderlike saak saam met Solomon Lazarus, voormalige finansiële hoof by die polisie se misdaadintelligensie-eenheid, en Heine Barnard, 'n voormalige verkrygingsbestuurder, in die hof te verskyn.
Hulle word daarvan beskuldig dat hulle 'n geheime misdaadintelligensiefonds van die polisie geplunder het.
Sindisiwe Twala, 'n woordvoerder van die ondersoekdirektoraat van die Nasionale Vervolgingsgesag (NVG), sê Lazarus en Barnard het wel vandag vlugtig in die hof verskyn voordat die saak na die Pretoriase hooggeregshof oorgeplaas is.
Die saak sal nou na verwagting op 8 Februarie in dié hof aangehoor word.
Lazarus en Barnard het gedurende die verskyning aangedui dat hulle van plan is om aansoek te doen vir die staat om hul regskoste te betaal aangesien hulle nie regsverteenwoordiging vir die volle duur van die verhoor sal kan bekostig nie.
Twala sê die ondersoekdirektoraat is gereed vir die verhoor om te begin.
Regering vorder met herverdeling van staatsgrond
Die media is mos baie lief vir aanhalingstekens. Waarom nie "swak gesondheid" nie?
Hoe gerieflik ne om skielik siek te wees! Nee ons gaan nie betaal nie klaar. Verdien jou geld en betaal self! Jy't mooi geleer by kaders. Kamstig siek pffft ons glo jou ou